NaiveNeuron/SloPal huggingface dataset:
Pellegrini, Peter, predseda NR SR (2015-09-22):
Prezentujme sa a hlasujme o návrhu pána spravodajcu hlasovať o zákone ako o celku s odporúčaním gestorského výboru schváliť. (Hlasovanie.) Prítomných 132 poslancov, za hlasovalo 114, zdržalo sa 16 poslancov, nehlasovali 2. Konštatujem, že sme schválili vládny návrh novely zákona č. 595/2003 Z. z. o dani z príjmov. Pani poslankyňa Hufková uvedie hlasovanie v treťom čítaní o návrhu uznesenia k návrhu na vyslovenie súhlasu Národnej rady Slovenskej republiky s Dohodou medzi Slovenskou republikou a Medzinárodnou investičnou bankou , tlač 1535, bod 30 schváleného programu.
Bugár, Béla, podpredseda NR SR (2011-03-30):
Na faktické poznámky bude reagovať pán poslanec Čaplovič. Nech sa páči.
Schlosár, Rastislav, poslanec NR SR (2023-05-25):
Dámy a páni, čo by dali, čo by dali Angličania, čo by dali Francúzi, čo by dali Nemci za to, keby sa pred rokmi našiel niekto, nejaká politická strana, nejakí poslanci v ich domovských parlamentoch, ktorí by predložili trebárs len takúto legislatívu, ktorú sme tu dali dnes my, ktorá by aspoň nejakým spôsobom riešila ten proces vyhosťovania týchto nebezpečných nelegálnych migrantov. Vtedy ešte tie štáty západoeurópske, tie západoeurópske národy neboli stratené, ale dnes už sú. Ale my na Slovensku tú šancu ešte máme. My to ešte môžme zastaviť v podstate v zárodku, ak budeme prijímať aj takúto legislatívu, ktorú sme tu dnes predložili. Preto vás chcem poprosiť, aby ste to posunuli do druhého čítania, aby sme tu diskutovali aj v júni o tom, ako ochrániť Slovensko pred týmto problémom, ktorý sa už na Západe im vymkol z rúk, spod kontroly, ale nám na Slovensku sa ešte nemusí vymknúť, ak budeme schvaľovať aj takúto legislatívu. A preto ďakujem všetkým, ktorí sa vyslovili za to, že podporia tento náš návrh zákona.
Rafaj, Rafael, poslanec NR SR (2011-05-24):
Ďakujem za slovo. Tiež zdieľam váš názor, pán vedúci schôdze, na pani poslankyňu, ktoré je určite šarmantná aj z pohľadu SNS (Smiech v sále.) (Potlesk.) Ale to, čo ma zaujalo, je, že klesá počet príslušníkov menšín ako keby z asimilácie. Lenže pravda štatistická je taká, že klesá aj počet Slovákov, a nielen z asimilácie, ale asi z toho, že sa málo milujeme a jednoducho natalita nepopustí v celej Európe. Ten počet 11 za deň je zaujímavý, ale ja si pamätám aj údaj 3 500 za deň, 3 500 za deň je počet Slovákov v Maďarsku, ktorý klesol od roku 1920 do súčasnosti. A to je oveľa smutnejšie číslo. To už nevyplýva len z toho, že asi sa menej milujeme, to bolo asi preto, že tam bola naozaj tá asimilácia.
M. Číž, podpredseda NR SR: (2008-04-03):
Chcem v zmysle rokovacieho poriadku oznámiť, že o ospravedlnenie neúčasti na dnešnom rokovaní 20. schôdze Národnej rady požiadali poslanci Marián Haľko, Mojmír Mamojka a Štefan Zelník. Na zahraničnej pracovnej ceste je poslanec Národnej rady Rudolf Bauer. Vážené panie poslankyne, páni poslanci, pristúpime k druhému čítaniu o vládnom návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov . Vládny návrh zákona ste dostali pred prvým čítaním ako tlač 518 a spoločná správa výborov má označenie 518a. Pán minister dopravy, pôšt a telekomunikácií, máte slovo a prosím vás, aby ste odôvodnili vládny návrh zákona.
Lebocký, Tibor, poslanec NR SR (2013-03-26):
Ďalší z bodov spoločnej správy, o ktorom je potrebné hlasovať, je bod 6, ktorý som navrhol vyňať na osobitné hlasovanie ja. Gestorský výbor ho odporúča schváliť. Dajte, prosím, o bode 6 spoločnej správy hlasovať.
V. Veteška, podpredseda NR SR: (2005-10-26):
M. Demeterová, poslankyňa: Vážené kolegyne, vážení kolegovia, ešte som v takej silnej zostave poslancov komunistickej strany na zasadnutí, už dávno nevidela, ale sa tomu teším. Ja som nemienila touto mojou novelou vyvolať takúto politickú debatu, pretože tú sme už absolvovali pred rokom, keď sme prijali zákon. My sme prijali, táto Národná rada legitímne platným počtom hlasov prijala jeden zákon, ktorý sa v praxi len ťažko uskutočňoval, a ja viem prečo. Pretože tam, kde chodia títo ľudia, ktorí by mali byť odškodnení, sú práve takí ľudia, ako tu vystúpili, s tými jednotlivými príspevkami, aké sme tu počuli. Ja nechcem hodnotiť v mojej novele zákona, čo bolo v 41., 42., 49., pretože ja nadväzujem konkrétnymi vylepšeniami toho zákona, ktoré my ste tu prijali, a na to by som chcela upozorniť. Ďakujem aj všetkým, ktorí faktickými poznámkami konštruktívne prispeli k debate, osobitne pane Sabolovej, ktorá sa dlhodobo tomuto problému venuje.
Hrušovský, Pavol, predseda NR SR (2011-10-19):
Hlasujeme o návrhu. (Hlasovanie.) 146 prítomných, 141 za návrh, 4 sa zdržali, 1 nehlasoval. Návrh sme schválili. Teraz pristúpime k hlasovaniu o zákonoch, ktoré pán prezident vrátil na opätovné prerokovanie Národnej rade Slovenskej republiky, a ako o prvom z nich budeme hlasovať o zákone zo 14. septembra 2011, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky , ktorý prerokovávame ako tlač 528. Poprosím pána poslanca Marcinčina, ktorého poveril výbor pre financie a rozpočet, aby Národnej rade predložil návrhy hlasovaní k prerokovávanému pánom prezidentom vrátenému zákonu na opätovné prerokovanie v Národnej rade Slovenskej republiky. Nech sa páči, pán poslanec.
Hrušovský, Pavol, predseda NR SR (2011-10-21):
Hlasujeme. (Hlasovanie.) 146 prítomných, 79 za návrh, 67 sa zdržalo. Národná rada Slovenskej republiky návrh zákona o hasičskom záchrannom zbore schválila. Pán poslanec Sidor bol poverený výborom pre pôdohospodárstvo a životné prostredie, aby Národnej rade predložil návrhy hlasovaní k prerokovávanému vládnemu návrhu zákona, ktorým sa mení a dopĺňa zákon o posudzovaní vplyvov na životné prostredie, ktorý prerokovávame ako tlač 450. Prosím o návrh. (Hlasovanie o vládnom návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a o zmene a doplnení niektorých zákonov , tlač 450.)
Pellegrini, Peter, podpredseda NR SR (2020-03-24):
Ďakujem pekne. Chcem upozorniť kolegyne poslankyne a kolegov poslancov, že s faktickými poznámkami sa naozaj môžu prihlásiť iba počas rozpravy toho konkrétneho človeka, ktorý kým rozpráva, sa môžte hlásiť. A aj pán podpredseda Grendel, ktorý počas môjho vystúpenia viedol schôdzu, ma upozornil, že pán poslanec Kočiš sa už prihlásil po skončení môjho vystúpenia, preto neumožním mu vystúpenie s faktickou poznámkou a ani ja nebudem reagovať na faktické poznámky. Ďalší v rozprave je prihlásený pán poslanec Mazurek, nech sa páči. (Reakcia spravodajcu.) Prepáčte, ospravedlňujem sa, áno, ako prvý sa do rozpravy prihlásil sám spravodajca, pán poslanec Dostál. Nech sa páči.
Hrušovský, Pavol, podpredseda NR SR (2011-10-11):
Páni poslanci, chcem sa opýtať, či súhlasíme s návrhom, ktorý predstavil pán podpredseda vlády Samozrejme, je to len jeho želanie. My máme možnosť sa slobodne rozhodnúť. (Súhlasné hlasy z pléna.) Ale v tejto chvíli sa pýtam pani premiérky vlády Slovenskej republiky, či chce vystúpiť. Nech sa páči, pani premiérka.
Mikolaj, Ján, poslanec NR SR (2011-09-14):
Ďakujem pekne za slovo. Pán poslanec Fronc, samozrejme, že ja si uvedomujem, že predseda alebo predsedníčka vlády sa nemôže vyjadrovať ku všetkému a všetkému nemôže rozumieť, ale ja som sa zameral iba na to, k čomu sa vyjadrovala. K tej kauze sa predsa vyjadrovala, však sa postavila za ňu. Mala tlačovú konferenciu. Takisto sa vyjadrovala ku diaľniciam a takisto sa vyjadrovala k vysokým školám. Takže kritizoval som len to, k čomu dala svoje stanovisko. Nie k tomu, na čo nemá vplyv. Pán poslanec Osuský, ja som takisto hodnotil jednoročné obdobie tejto vlády, nie naše obdobie, lebo to by sme tu boli nie do rána, ale možno týždeň. A vy ako bývalý prorektor a súčasný pedagóg by ste mali vedieť, že sa veci zhoršili. Veci sa nepohli dopredu, veci sa zhoršili, pokiaľ ide o byrokraciu v európskych fondoch. Skúste podať projekt a budete vidieť, že ako to je. A pokiaľ ide o financovanie, ja som, my si uvedomujeme, že je konsolidačný balíček, ale je fakt, že školstvo v rámci vnútornej alokácie peňazí v štátnom rozpočte je na tom horšie o 1 % vo vzťahu k štátnemu rozpočtu. To, čo ste kritizovali u nás, tak vy robíte. Vy jednoducho robíte a to percento je nižšie. Pán poslanec Stanko, veď pri tých diaľniciach, tam to ako zďaleka nie je len jedno kritérium – cena. Takto sa už nesúťaží nikde. Minimálne je dvojkolové, dvojkolová súťaž, kde cena môže robiť tak 70 %, a takí, ktorí prichádzajú s technológiami, ktoré sú 20, 30, 40 rokov staré, tak také technológie sa jednoducho do úvahy neberú a cena sa berie len za tak... (Prerušenie vystúpenia časomerom.)
Kuriak Milan, poslanec NR SR (2023-06-28):
Pán predseda, dajte hlasovať o návrhu zákona ako o celku s prijatým pozmeňujúcim a doplňujúcim návrhom s odporúčaním gestorského výboru schváliť.
B. Bugár, podpredseda NR SR: (2003-06-27):
Nech sa páči, pani poslankyňa. Ľ. Navrátilová, poslankyňa: Vážený pán predsedajúci, vážené kolegyne a kolegovia. Z poverenia overovateľov vám predkladám zápisnicu o tajnom hlasovaní o návrhu na voľbu Mariána Blaška za predsedu Úradu pre štátnu pomoc, ktoré sa konalo dňa 27. 6. 2003.  Na tajné hlasovanie o návrhu na voľbu Mariána Blaška za predsedu Úradu pre štátnu pomoc bolo vydaných a poslanci si osobne prevzali 129 hlasovacích lístkov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu Mariána Blaška za predsedu Úradu pre štátnu pomoc jeden poslanec neodovzdal hlasovací lístok. Zo 128 odovzdaných hlasovacích lístkov bolo 5 neplatných. Zo 123 platných hlasovacích lístkov hlasovalo za 42 poslancov, proti 48 poslancov, zdržalo sa 33 poslancov. Na voľbu predsedu Úradu pre štátnu pomoc je potrebný súhlas nadpolovičnej väčšiny prítomných poslancov. Overovatelia konštatujú, že Marián Blaško nebol zvolený za predsedu Úradu pre štátnu pomoc. Pán predsedajúci, skončila som, ďakujem. P. Rusko, podpredseda NR SR: Ďakujem pekne. Konštatujem, že Národná rada Slovenskej republiky na návrh vlády Slovenskej republiky nezvolila v tajnom hlasovaní Mariána Blaška za predsedu Úradu pre štátnu pomoc. Teraz nasleduje prvé čítanie o vládnom návrhu zákona o skončení činnosti a spôsobe zániku Fondu detí a mládeže . Vládny návrh zákona ste dostali ako tlač 244. Návrh na jeho pridelenie a prerokovanie výborom máte v rozhodnutí č. 240. Prosím ministra kultúry Slovenskej republiky pána Rudolfa Chmela, aby návrh zákona uviedol.
F. Mikloško, poslanec: (2008-04-08):
A druhá vec. Myslím si, že ste skôr, ako to pani poslankyňa Tóthová povedala, mohli povedať, keď ona hovorila, že o tom, čo je pravda a nepravda, rozhoduje súd, my sme čakali takúto erudovanú výpoveď právnika vtedy, keď sa hlasovalo o uznesení o privatizácii SPP. Tam nám trošku chýbala takáto formulácia. Ale veď, isteže, každý sa učí aj univerzitní profesori majú svoje slabé chvíle. Ďakujem.
P. Paška, predseda NR SR: (2006-12-12):
(Hlasovanie.) 143 prítomných, 134 proti, 9 sa zdržalo. Konštatujem, že sme uvedené body zo spoločnej správy neschválili. Ďalej.
Vaľová, Jana, poslankyňa NR SR (2014-03-19):
Ďakujem veľmi pekne. Ja by som chcela povedať, že také slová, keď tu zazneli, že „vykuchaný“, že my niečo „kucháme“. Áno, niečo, čo je zle navarené a pripravené, treba vykuchať. To je pravda. Ďalšia taká lož, že teda vláda Ivety Radičovej na to nemala čas. No čo robila vláda Ivety Radičovej za rok a pol, ak pravica si hovorí, že to je jej priorita, to je jej srdcovka, druhý pilier? Prečo sa vtedy nevedeli dohodnúť na zákone? Prečo nič neurobili? A teraz majú plno rečí a vykladajú, že to je najdôležitejšia vec, ktorú oni vedia najlepšie. Ak je niečo moje prioritné, tak to okamžite prvý rok vlády zaradím. Druhú vec si povedzme, aj čo sa týka občanov a zodpovednosti. Podchvíľou tu všetci rozprávame, koľko majú občania pôžičiek a všetkého. Ja sa vás pýtam: Ak občan nemá na dôchodok, čo urobí prvé? Pôjde a zoberie všetky peniaze, vyberie si a čo sa stane? Spadne do hmotnej núdze a zase len istí prvá, zase len Sociálna poisťovňa istí všetky dôchodky. A zase je to len tlak na štátnu kasu, zase je to len tlak na štátne poistenie. Nemôžme hovoriť o všetkej zodpovednosti. Ja úplne chápem pána ministra, že dal takúto vysokú hranicu, lebo tí, ktorí sú zodpovední a ktorí si šetria na dôchodok, tak tí tú hranicu dosiahnu a môžu si ho vybrať, pretože majú potom z čoho žiť. A ďalšia vec. Však si priznajme, ako to nastavili Česi. Veď Česi jasne povedali, že môžu si tam sporiť iba vysokopríjmové skupiny. Veď si spomeňte na tú kampaň! Veď vy ste tam zaradili všetky skupiny, aj za ktoré štát platí! Tak o čom sa teraz bavíme, ak títo ľudia spadnú do hmotnej núdze, ak týmto ľuďom nikto neponúkne dôchodok, z čoho títo ľudia budú žiť? A my sa tu bavíme, že akú sme tu genialitu vymysleli pre ľudí, druhý pilier. A nikto im nechce povedať, že možno niektorí nebudú mať z tohto druhého piliera ani dôchodky. Tak to, čo ste neurobili, sa snažíme naprávať, aby sme vôbec mohli zistiť, ako ľudia a akým spôsobom im ponúknu tieto poisťovne peniaze a kto skutočne tieto peniaze môže dostať. Tak tu teraz nerozprávajte, že ste... (Prerušenie vystúpenia časomerom.)
Laššáková, Jana, podpredsedníčka NR SR (2012-05-09):
Pán poslanec Chren, nech sa páči.
Laššáková, Jana, podpredsedníčka NR SR (2015-10-07):
Na vystúpenie pána poslanca nie sú faktické poznámky. Končím možnosť prihlásiť sa s faktickými poznámkami. Nech sa páči, pán poslanec Novotný, máte slovo.
Kollár, Boris, predseda NR SR (2020-03-20):
S reakciou na faktické poznámky pán poslanec Dostál.
M. Hort, podpredseda NR SR: (2007-03-28):
Ja sa vás pýtam, pán kolega. Vám to vtedy nevadilo? Zadúšate sa tu rokom 1999. Ja som  povedal včera a opakujem to dnes. Ak sa takéto niečo deje kdekoľvek na svete a tí, ktorí majú moc tomu zabrániť a nezabránia, tak sú rovnako vinní ako tí, ktorí to páchajú. A po druhé. Viete čo, už by som bol rád, keby ste sa niekedy prihlásili a išli tam k pultu, lebo zatiaľ reagujete iba vo faktických poznámkach, a konečne nám povedali svoj názor ucelený a nielen na  Pontského Piláta, ale aj na to, o čom tu rokujeme nielen dnes, ale inokedy, keď ide o veľmi dôležité veci vo vzťahu k tomu, ako bude vyzerať slovenská pospolitosť ďalej. Ďakujem pekne. (Potlesk.)
Blaha, Ľuboš, podpredseda NR SR (2024-01-18):
Pán poslanec Tomáš Valášek, nech sa páči.
Mojš, Milan, poslanec NR SR (2017-06-14):
Ďakujem. Vážený pán predsedajúci, v rozprave vystúpil jeden poslanec, pán poslanec Jurzyca, avšak nepodal žiaden pozmeňujúci ani doplňujúci návrh. Pán predsedajúci, najskôr je potrebné, aby sme podľa § 83 ods. 4 rokovacieho poriadku rozhodli o skrátení lehoty na hlasovanie. Prosím, dajte hlasovať.
K. Sárközy, poslankyňa: (2003-11-06):
Národná rada Slovenskej republiky uznesením č. 457 zo 17. septembra 2003 pridelila vládny návrh zákona o prídavku na dieťa na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre ľudské práva, národnosti a postavenie žien a Výboru Národnej rady Slovenskej republiky pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Vládny návrh zákona odporučili schváliť Ústavnoprávny výbor Národnej rady Slovenskej republiky uznesením č. 254 z 2. októbra 2003, Výbor Národnej rady Slovenskej republiky pre financie, rozpočet a menu uznesením č. 187 z 8. októbra 2003, Výbor Národnej rady Slovenskej republiky pre zdravotníctvo uznesením č. 71 zo 7. októbra 2003, Výbor Národnej rady Slovenskej republiky pre ľudské práva, národnosti a postavenie žien uznesením č. 127 z 9. októbra 2003 a Výbor Národnej rady Slovenskej republiky pre sociálne veci a bývanie uznesením č. 132 z 8. októbra 2003. Výbor Národnej rady Slovenskej republiky pre verejnú správu prerokoval návrh zákona dňa 8. októbra 2003, ale neschválil uznesenie, lebo za predložený návrh nehlasovala nadpolovičná väčšina prítomných členov výboru. Výbory Národnej rady Slovenskej republiky, ktoré vládny návrh zákona prerokovali, prijali tieto pozmeňujúce a doplňujúce návrhy, ktoré máte rozdané na stole. Gestorský výbor na základe stanovísk výborov k vládnemu návrhu zákona o prídavku na dieťa a v uzneseniach uvedených pod bodom III tejto spoločnej správy a  v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona o prídavku na dieťa s pozmeňujúcimi a doplňujúcimi návrhmi schváliť. Vážený pán predsedajúci, skončila som, môžete otvoriť rozpravu.
Laurenčík, Milan, podpredseda NR SR (2021-05-06):
Ďakujem. Toto bol posledný príspevok vo všeobecnej rozprave. Týmto vyhlasujem všeobecnú rozpravu za skončenú. Chcem sa spýtať, či chce pán navrhovateľ ešte zaujať aj stanovisko v záverečnom slove? Nechce. Pán spravodajca? Ani pán spravodajca. Ďakujem. Prerušujem rokovanie o tomto bode programu. Vážené pani, panie poslankyne, páni poslanci, podľa programu malo byť ďalším bodom programu rokovanie o návrhu skupiny poslancov na prijatie uznesenia Národnej rady Slovenskej republiky k správe o výsledku kontroly, zmluvy a ich plnenia súvisiace s dostavbou III. a IV. bloku jadrovej elektrárne Mochovce. Mám informáciu, že listom navrhovatelia tento bod stiahli z programu schôdze. Podľa schváleného programu by sme mali teraz začať rokovať druhým čítaním o vládnom návrhu ústavného zákona, ktorým sa mení a dopĺňa ústavný zákon č. 493/2011 Z. z. o rozpočtovej zodpovednosti. Nevidím tu však ani podpredsedu vlády, ministra financií Slovenskej republiky pána Igora Matoviča a mám informáciu, že tento, tento vládny... návrh vládneho ústavného zákona nebol ešte prerokovaný a ani na výbore. Keďže tu nevidím ani ďalšieho predkladateľa zákona o kybernetickej bezpečnosti pána podpredsedu vlády Štefana Holého, rozhodnem sa zrejme tak, že do 17.00 hod. vyhlásim prestávku, kde budeme pokračovať hlasovaním a dohodneme sa o ďalšom postupe, ako budeme pokračovať v schôdzi. Vyhlasujem prestávku do 17.00 hod. (Prestávka.) (Po prestávke.)
Kollár, Boris, predseda NR SR (2022-05-24):
Ďakujem. Vyhlasujem, myslím, že boli všetci už, áno? Vyhlasujem rozpravu za skončenú. Chce v rozprave zaujať stanovisko navrhovateľka? Nech sa páči.
Laššáková, Jana, podpredsedníčka NR SR (2015-05-27):
Príjemné dobré ráno, vážené panie poslankyne, páni poslanci. Otváram trinásty rokovací deň 51. schôdze Národnej rady Slovenskej republiky. Na dnešnom rokovacom dni o ospravedlnenie svojej neúčasti písomne požiadali poslanci: Mikuláš Huba, Magda Košútová, Ivan Mikloš, Lucia Nicholsonová. Na zahraničnej pracovnej ceste je predseda Národnej rady Peter Pellegrini a podpredseda Národnej rady Miroslav Číž a poslanci Igor Choma, Maroš Kondrót, Jozef Mikuš a Janka Šípošová. Podľa schváleného programu pristúpime k prerokovaniu Správy o výsledku hospodárenia Národnej banky Slovenska za rok 2014 . Správa je uverejnená ako tlač 1464 a správa výboru ako tlač 1464a. Prosím guvernéra Národnej banky Slovenska Jozefa Makúcha, aby správu uviedol. Nech sa páči, pán guvernér, máte slovo. Dobré ráno vám prajem.
Chren, Martin, poslanec NR SR (2011-09-09):
Ďakujem veľmi pekne, vážený pán predseda. My sa s pánom poslancom Burianom poznáme niekoľko rokov a naozaj by som si nedovolil spochybňovať jeho motivácie, keď hovorí o obavách z hľadiska byrokracie, administratívnej záťaže pre podnikanie. Na druhej strane nedá mi sa k tejto téme nevyjadriť, keď upozorňoval na problémy so zavedením možnej superhrubej mzdy. No štyri roky sa tu nič nerobilo. Počas vašej vlády sa jeden z desiatich zákonov, ktoré sú najdôležitejšie pre podnikanie, menil v priemere raz za dva týždne. Administratívne zaťaženie sa absolútne neznížilo, práve naopak. Problémy, ktoré sú aj spojené so mzdovou agendou a s agendou daňovou a odvodovou, sú také veľké, že superhrubá mzda a návrh, ktorý je predložený, naozaj zníži byrokraciu. Áno, vyvolá si jednorazové náklady a vstupy, avšak tie budú mať taký vysoký prínos, že všetky zamestnávateľské a podnikateľské združenia podporujú túto reformu, pretože vedia, ako veľmi podnikateľom v skutočnosti pomôže. Táto reforma súvisí aj so zavádzaním programu UNITAS. Neviem, koľko ľudí si na Slovensku uvedomuje, a vychádza to napríklad aj z projektu Singapur ministerstva hospodárstva, aký veľký prínos táto reforma bude mať, že už v roku 2013 by nám napríklad daňové priznania mali chodiť predvyplnené a malo by ich stačiť vytlačiť a podpísať, pretože všetky údaje zo všetkých zdravotných poisťovní, Sociálnej poisťovne a daňových úradov tam už jednoducho budú pripravené vopred a odpadne obrovská byrokratická záťaž pre občanov. Preto si nemyslím, že problém, na ktorý upozorňujete, je až taký významný, avšak samozrejme, absolútne súhlasím s tým, že s administratívnym zaťažením a s byrokraciou treba niečo robiť a táto vláda je po mnohých rokoch prvá, ktorá sa v tejto oblasti naozaj snaží. Ďakujem veľmi pekne.
Hrušovský, Pavol, podpredseda NR SR (2010-11-04):
Pán poslanec Rafaj.
Gál, Gábor, minister spravodlivosti SR (2018-09-12):
Len jednu vetu, vážené poslankyne, vážení poslanci. Pán poslanec Baránik, ja si myslím, že niekedy treba zvážiť slová. Musím sa tiež ohradiť voči tomu jednak, že kde je Slovensko so súdnictvom, a všeobecne čo ste povedali na adresu jednak Košíc, na adresu fakúlt, na adresu všetkých, len jednu vec podotknem. A to je to, čo ste povedali, že prečo sa tam budú hlásiť ľudia, prečo sem budú hlásiť ľudia za kandidátov za sudcov Ústavného súdu. Tak vy ste povedali, že hocikto, keď bude teraz navrhnutý, hoci aj opozíciou, hoci aj s vašou stranou alebo s vašimi poslancami, budú sa hlásiť nie kvôli platu, ale k možným nejakým nenáležitým benefitom. Toto je, to je urážka všetkých tých, ktorí vôbec uvažujú nad tým, že si zoberú tú kandidatúru. Neskĺzme do tejto sféry. Nezovšeobecňujme. Keď vieme o niekom niečo zlé, tak to povedzme. (Reakcia z pléna.) Komu? Aj tu to môžte v pléne povedať. Čiže poprosím vás, tá debata doteraz prebiehala veľmi vo vecnej rodin..., rovine, tak aby sme sa držali. Budeme ešte mať priestor aj vo výboroch, aj v druhom čítaní, toto je cesta do pekla. Kto by teraz po týchto vyhláseniach zobral na seba tú pliagu kandidatúry? Pán poslanec, nie každému ide o majetok, o neviem čo. Máme, chvalabohu, aj saturovaných advokátov, ktorí sú finančne saturovaní, ktorí si to môžu dovoliť, máme tu ľudí, ktorým ten plat sudcu Ústavného súdu stačí. Tí ľudia zas, nemáte dobré vedomosti, nesedia celý týždeň na Ústavnom súde. Majú aj svoje také že kreatívne voľná, ako študujú spisy doma. Čiže aj v tomto sa troška mýlite. Ale toto je absolútne jedno. Proste nemôžte skĺznuť do tej roviny, že to zovšeobecníte. A každý, ktorý sa vám nepáči, nie je z vášho košiara, tak je zlý, horší a najhorší.
Bagačka, Michal, poslanec NR SR (2015-07-03):
Ďalej budeme hlasovať o pozmeňujúcom návrhu pána poslanca Kadúca.
Blcháč, Ján, poslanec NR SR (2021-06-29):
Ďakujem pekne za slovo. Vážený pán predsedajúci, kolegyne, kolegovia, pán kolega Urban, ja chcem oceniť vaše vystúpenie v tej odbornej časti, vystúpenie poslanca a zároveň doktora, ktorý pôsobí v Ústrednej vojenskej nemocnici v Ružomberku, ktorá je v zriaďovateľskej pôsobnosti, myslím, ministerstva obrany, ak sa nemýlim. A naozaj tie argumenty, ktoré ste tu uviedli, čo sa týka aj delta variantu, úmrtnosti, mortality a podobne a všetkých tých súvislostí, boli veľmi potrebné, aby odzneli, a za to by som vás chcel pochváliť. Ale dovoľte mi, aby som zároveň vás požiadal, aby ste sa v budúcnosti nejako pokúsili vyhnúť takým spojeniam ako napríklad SMEROHLAS, keď poukazujete na minulosť nemocnice alebo proste nejakého riadenia. A zároveň, a zároveň, viete, poukazujete, že v druhej vlne COVID-u boli veľké zlyhania v manažmente pacienta aj v ružomberskej nemocnici a aj teraz chodia tí pacienti alebo tí teda, tie, tí ošetrujúci personalisti v tých odevoch a potia sa, nikto nevie, čo s nimi bude, nemajú tie príplatky dobré. A kto je za to zodpovedný, SMER alebo HLAS, alebo kto? Ja vám chcem len pripomenúť, možno ste boli v službe, v sobotu bol prvý pracovný snem politickej strany HLAS – sociálna demokracia, kde sa jasne prezentovala naša podstata, naša vízia, a môžte si to, samozrejme, pozrieť na sociálnych sieťach, ak by vás to zaujímalo, a preto by som si vás aj možno ostatných kolegov dovolil požiadať, aby takéto spojenia, takéto zosmiešňujúce spojenia neodznievali, pretože to dehonestuje potom tú odbornú stránku toho príspevku, ktorú ste mali dobrú. Ďakujem.
Grendel, Gábor, podpredseda NR SR (2022-05-04):
Otváram rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Nie. Vyhlasujem rozpravu za skončenú. Želá si záverečné slovo pán navrhovateľ? Nie. Pán spravodajca?
Hrnčiar, Andrej, podpredseda NR SR (2018-02-14):
Pán poslanec Drobný.
Bittó Cigániková, Jana, poslankyňa NR SR (2022-05-06):
Vážený predseda, v rozprave k návrhu zákona vystúpilo šesť poslancov. Ako spravodajkyňa som predložila podľa, v zmysle § 73 ods. 3 písm. b) návrh, aby sa nepokračovalo v rokovaní o návrhu zákona. Pán poslanec Čepček ale podal návrh, aby sa v súlade s § 73 ods. 3 písm. c) prerokoval predložený návrh zákona v druhom čítaní. Preto, pán predseda, prosím, dajte hlasovať o návrhu pána poslanca Čepčeka.
Blanár, Juraj, podpredseda NR SR (2022-11-08):
Ďakujem. Prezentujme sa a hlasujme o tomto návrhu. (Hlasovanie). Prítomných 132 poslancov, za hlasovalo 116, proti boli 11, zdržalo sa 5, hlasovali všetci. Konštatujem, že tento návrh na pridelenie výborom sme schválili. Ďakujem, pán spravodajca. Pristúpime k hlasovaniu o bode číslo 42 schváleného programu, je to prvé čítanie o vládnom návrhu zákona o Vojenskom spravodajstve (tlač 1207). Teraz poprosím spoločného spravodajcu Lukáša Kyselicu z gestorského výboru pre obranu a bezpečnosť, aby hlasovanie uviedol.
J. Kvorka, poslanec: (2007-06-27):
Povedali ste, že je to odmena za nejakú podporu vo voľbách zo strany SMER. Kvôli tomu dávame odborom voľajaké privilégiá atď. Viete čo, ja by som vám doprial, keby ste si tak prečítali, ako je to v iných krajinách Európskej únie, poviem v takom Nemecku, Luxembursku, Španielsku, Portugalsku atď. atď. To by ma tiež zaujímalo, či aj v týchto krajinách, keď tieto odbory majú svoje opodstatnené postavenie, tiež dostali takéto právomoci na základe voľajakej podpory vládnucej strany, ktorá momentálne je pri vládnutí v týchto krajinách, ktoré som tu spomenul. Ďakujem.
V. Veteška, podpredseda NR SR: (2005-10-25):
Z. Plháková, poslankyňa: (Smiech.) Niečo urobíme. Takže, vážený pán predsedajúci, kolegyne, kolegovia, prax ukazuje, že je potrebné zabezpečiť, aby policajti boli motivovaní na výkon služby po dlhšiu dobu a neodchádzali z výkonu služby predčasne. Vlani odišlo z Policajného zboru viac ako 1 200 ľudí. Každý rok sa takto obmení asi 5 percent policajtov. Často ide o skúsených odborníkov, ktorí nemajú ani 40 rokov. V polícii majú odpracovaných 15 rokov, a teda aj nárok na výsluhový dôchodok. Ich vedomosti a skúsenosti sú však potrebné, preto novela obsahuje zvýšenie hodnostných príplatkov. Predpokladá sa, že zvýšením motivačných faktorov dôjde k ušetreniu finančných prostriedkov sociálneho zabezpečenia, ktoré by inak boli vynaložené na dávky sociálneho zabezpečenia mladších bývalých policajtov. Niektorí príslušníci polície totiž odchádzajú s odchodným a nárokom na doživotný výsluhový dôchodok, hneď sa do služieb polície vracajú ako civilní zamestnanci. Po návrate často pracujú v tej istej kancelárii len bez uniformy a k dôchodku poberajú aj plat. Táto novela má zabrániť špekuláciám oprávnených osôb a zneužívaniu systému sociálneho zabezpečenia tým, že nárok na dôchodok bude mať policajt, ak jeho služobný pomer trval najmenej 15 rokov a dovŕšil 50 rokov. Podobné opatrenie bolo prijaté aj v Českej republike, kde tento rok odišlo z polície 1 650 policajtov. V Českej republike bol prijatý nový služobný zákon, ktorý znižuje výsluhový dôchodok a posúva hranicu odslúžených rokov na pätnásť. Myslím si, že tento návrh je dobrý, vytvára podmienky na efektívnejšie využitie finančných prostriedkov vynakladaných na sociálne zabezpečenie policajtov, zvýšenie ich personálnej stability vo vekových skupinách potrebných na výkon policajnej služby a zvýšenie motivácie na výkon tejto služby. Ďakujem za pozornosť, že ste mali tú trpezlivosť napriek pokročilej hodine. (Potlesk.)
Stavrovská, Zuzana, komisárka pre osoby so zdravotným postihnutím (2019-05-21):
Mohla by som hovoriť ďalej, ale môžem aj skončiť. (Reakcie z pléna.)
Suja, Miroslav, poslanec NR SR (2021-06-25):
(Povedané súbežne s predsedajúcim.) ... tak ho zavraždili na Ukrajine. Kvôli Benčíkovi, vrahovi, zavraždili slovenského občana na U-kra-ji-ne.
Paška, Pavol, predseda NR SR (2012-11-28):
Faktické poznámky, pani poslankyňa Vaľová, pán poslanec Kamenický, Droba. Končím možnosť sa prihlásiť, ešte pán poslanec Novotný. Pani poslankyňa Vaľová.
Kotleba, Marian, poslanec NR SR (2017-01-31):
Pán poslanec Dostál, ja som nečakal, samozrejme, od vás, že by ste nejak v novom roku zmenili svoj postoj k veciam, ktoré sú pre všetkých normálnych ľudí na Slovensku úplne jasné, ale, ale zaráža ma jedna vec. Vy hľadáte, vytiahli ste maďarskú kartu, vytiahli ste teda nejakú protimoslimskú alebo moslimskú kartu a hľadáte nejaké protimoslimské ťaženie v návrhu zákona, o ktorom ste sám povedali, že v dôvodovej správe o tom nie je ani slovo. Jednoducho štát sa chce chrániť tým, že zvýši nejaké kvórum, na to, aby si tu mohli nejak skupiny ľudí zakladať vlastnú cirkev, a myslím si, že tam o tých ľuďoch viacej nie je ani slovo. Či to budú moslimovia, ufóni alebo ktokoľvek iní, len vy už za tým vidíte zase rasizmus a neviem čo všetko, pán poslanec. Ono možno keby vás to tak veľmi vnútorne nestrašilo, tak by ste z toho takú traumu nemali a jednoducho tento zákon je dobrý zákon. My ho znova podporíme, lebo keď vidíme, čo sa deje v Európe, tak je najvyšší čas, aby sme sa aspoň čiastočne v tejto veci spamätali, a to by ste sa mohli aj vy, pán poslanec. Ďakujem pekne.
P. Hrušovský, podpredseda NR SR: (2002-06-20):
(Hlasovanie.) Prítomných je 98 poslancov, za 91, proti 1, zdržalo sa 5, nehlasoval 1. Návrh sme schválili. Prosím ďalší návrh.
Blanár, Juraj, podpredseda NR SR (2022-03-18):
Pán poslanec Mazurek, posledná faktická poznámka.
Hrnčiar, Andrej, podpredseda NR SR (2016-10-19):
Prosím, prezentujme sa a hlasujme. (Hlasovanie.) Prítomných 142, za 111, proti 12, zdržalo sa 19. Konštatujem, že sme schválili vládny návrh transplantačného zákona. Opäť prosím poslanca Jozefa Valockého, aby uvádzal hlasovanie v druhom čítaní o vládnom návrhu zákona, ktorým sa mení a dopĺňa zákon č. 362/2011 Z. z. o liekoch (tlač 196), bod 38 schváleného programu. Nech sa páči, pán poslanec, máte slovo. (Hlasovanie o vládnom návrhu zákona, ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov a ktorým sa mení zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov , tlač 196.)
B. Bugár, podpredseda NR SR: (2001-11-28):
Ľ. Andrassy, poslanec: Ďakujem veľmi pekne, pán predsedajúci. Kolegyni Keltošovej chcem povedať, že okrem toho, že súhlasím, že taký dôležitý zákon sa nemôže stať súčasťou predbiehania sa s rôznymi poslaneckými či vládnymi novelami. Pri 20-percentnej nezamestnanosti je potrebné využiť čo najviac či už domácich, alebo aj medzinárodných skúseností a treba veľmi otvorene si povedať, že projekty okolo absolventských stáží, zamestnávania mladých ľudí sú uplatňované vo väčšine krajín Európskej únie, aj v takých vyspelých ekonomikách, ako je ekonomika Veľkej Británie, Nemecka, alebo je uplatňovaný tento projekt aj v susednej Českej republike. Som si plne vedomý toho, že tento môj návrh ide nad rámec vládneho návrhu zákona. Bola konzultovaná, tak ako som povedal, ako s ministerstvom práce, takisto aj s Národným úradom práce táto otázka. Na projekte absolventských stáží, absolventskej praxe pracujeme bezmála dva roky spoločne aj s ministerstvom, aj s Národným úradom práce, s okresnými úradmi práce. Teda nie je to vec, ktorá je vymyslená, ktorá by dnes spadla z neba ako Majka z Gurunu. Verím, že sa vyjadrí aj k tomuto pozmeňujúcemu návrhu minister práce, a verím, že bude súhlasiť s tým, aby vládna predloha novely zákona o zamestnanosti bola rozšírená aj o túto absolventskú prax. V súvislosti s rokovaním gestorského výboru chcem povedať kolegyniam poslankyniam, že pozmeňujúce návrhy týkajúce sa tejto veci boli vo výbore schválené, ale nakoniec výbor neschválil uznesenie k tomuto prerokovaniu, preto som využil opäť možnosť a pri prerokovaní vo výbore spoločnej správy som opäť požiadal výbor, aby sa toto stanovisko, aby sa tento pozmeňujúci návrh dostal do spoločnej správy, aby sa tu zbytočne nevytĺkal politický kapitál tak, ako to naznačila poslankyňa Keltošová.
Čaplovič, Dušan, poslanec NR SR (2015-01-28):
Vážený pán predsedajúci, vážený pán minister, dámy a páni, poslanci a poslankyne Národnej rady, dovolím si predložiť spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 185/2009 Z. z. o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov v znení neskorších predpisov, tlač č. 1285, vo výboroch v druhom čítaní. Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky spoločnú správu výborov Národnej rady Slovenskej republiky o výsledku prerokovania vládneho návrhu zákona. Národná rada Slovenskej republiky uznesením z 15. mája 2013 č. 565 sa uzniesla prerokovať vládny návrh zákona v druhom čítaní a prideliť ho týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárske záležitosti a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie. Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky. K vládnemu návrhu zákona zaujali výbory Národnej rady Slovenskej republiky tieto stanoviská: Ústavnoprávny výbor Národnej rady Slovenskej republiky v uznesení č. 548 z 13. januára 2015, Výbor Národnej rady Slovenskej republiky pre hospodárske záležitosti v uznesení č. 392 z 22. januára 2015 a Výbor Národnej rady Slovenskej republiky pre vzdelávanie, vedu, mládež a šport v uznesení č. 154 z 22. januára 2015 zhodne odporúčajú návrh zákona schváliť so zmenami a doplnkami uvedenými v časti IV spoločnej správy. Gestorský výbor odporúča Národnej rade Slovenskej republiky hlasovať o bodoch 1 až 3 spoločne s odporúčaním schváliť. Ďalej gestorský výbor na základe stanovísk výborov odporúča schváliť v znení pozmeňujúcich a doplňujúcich návrhov uvedených v tejto správe tento vládny návrh zákona v Národnej rade Slovenskej republiky. Spoločná správa výborov Národnej rady Slovenskej republiky o výsledku prerokovania vládneho návrhu zákona bola schválená uznesením Výboru Národnej rady Slovenskej republiky pre vzdelávanie, vedu, mládež a šport, gestorským výborom, z 23. januára 2015 pod č. 158. Týmto uznesením výbor ma poveril, aby som na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a zároveň ma poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady. Ďakujem, pán predsedajúci, pán podpredseda Národnej rady, skončil som a, prosím, otvorte rozpravu k tejto novele zákona. Ďakujem veľmi pekne.
Laššáková, Jana, podpredsedníčka NR SR (2015-10-21):
S reakciou pán poslanec Fronc, nech sa páči.
Gašpar, Tibor, poslanec NR SR (2024-02-08):
Budeme hlasovať o bode 223 druhého pozmeňujúceho návrhu poslanca Galka.
Laššáková, Jana, podpredsedníčka NR SR (2014-12-09):
Na vystúpenie pani poslankyne s faktickými poznámkami páni poslanci: Hlina, Hraško, Kuffa, Bublavý. Končím možnosť prihlásiť sa s faktickými poznámkami. Nech sa páči, pán poslanec Hlina.
Pellegrini, Peter, predseda NR SR (2015-10-21):
Pán poslanec Galko, nech sa páči.
Košútová, Magda, poslankyňa NR SR (2013-10-22):
Ďakujem. Pán predseda, dajte hlasovať o pozmeňujúcom návrhu pána poslanca Záhumenského, Lebockého a Martináka. Podotýkam, že je to ohľadom čipovania psov, mačiek a fretiek.
Zs. Simon, minister pôdohospodárstva SR: (2003-09-10):
Čo sa týka cenovej regulácie, táto prechádza na pôdohospodársku platobnú agentúru týmto zákonom a bude cenová regulácia, pretože tá vyplýva z prístupovej zmluvy. A v oblasti poľnohospodárskych komodít budeme v tomto smere plne podliehať usmerneniam spoločnej poľnohospodárskej politiky Európskej únie. To znamená, že keď je intervenčná cena na obilie, tá bude uplatňovaná aj na Slovensku, intervenčná cena mlieka bude uplatňovaná aj na Slovensku. V tomto prípade musíme všetko odkonzultovať. Čo sa týka zriadenia a pôsobnosti Pôdohospodárskej platobnej agentúry, Pôdohospodárska platobná agentúra bude rozpočtovou organizáciou a ministerstvo pôdohospodárstva bude riadiacim orgánom. Chcel by som len podotknúť na margo, že právo vykonávať kontrolu nad fungovaním Pôdohospodárskej platobnej agentúry bude mať aj Európska únia ako samotná, pretože budú v nej použité prostriedky Európskej únie. Ja si myslím, že toto je dostatočná garancia na túto kontrolu, že nemôže dôjsť k akýmkoľvek spochybneniam, pretože pokiaľ vás informujem, že Európska únia dala vrátiť Taliansku a Francúzsku 170 mil. EUR neoprávnené poskytnutia dotácií, tak si viete predstaviť, že Európska únia vykonáva tvrdú kontrolu a my tejto kontrole odo dňa vstupu do Európskej únie budeme podliehať. Ďakujem. P. Rusko, podpredseda NR SR: Ďakujem pekne. Chce zaujať stanovisko pán spoločný spravodajca? Nie. Ďakujem pekne. Prerušujem rokovanie o tomto bode programu a budeme pokračovať prvým čítaním... Ďakujem pekne pánom. Budeme pokračovať prvý čítaním o vládnom návrhu zákona o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov . Vládny návrh zákona ste dostali ako tlač 357. Návrh na jeho pridelenie na prerokovanie výborom máte v rozhodnutí č. 352. Prosím ministra pôdohospodárstva pána Zsolta Simona, aby návrh uviedol.
Danko, Andrej, podpredseda NR SR (2023-12-08):
Stačilo, pán poslanec, ďakujem. Sadnite si na miesto! Pán poslanec Grendel s faktickou.
Kotleba, Marek, poslanec NR SR (2023-03-14):
Ďakujem za slovo. Pán Viskupič, som rád, že ste si priznali, že ten váš prvý návrh, ktorý prešiel, to bol úplný nezmysel, lebo do toho sa nikto nevyznal ani, dokonca ani tí policajti, ale treba si povedať, ak chceme ekológiu, tak musíme brať aj bezpečnosť. Pretože ten priemerný vek vozidiel na Slovensku je štrnásť rokov, no a ak chceme tento vek zmeniť, tak musíme aj takýmto spôsobom nejako tých ľudí motivovať. A podľa mňa ten starý spôsob, samozrejme, pre štátny rozpočet to nebolo také, ako je to teraz, ale Slováci na to nemajú, lebo ten poplatok niekedy bol 33 a 66 eur, čiže keby sme sa k tomu vrátili, Slováci by boli určite najšťastnejší a keď to funguje tak v Českej republike aj v Nemecku, tak podľa mňa by sme mali nájsť tú cestu. A potom na druhej strane ľutujem, že niektorí poslanci, ktorí sa tu tvária veľmi múdro a budú si svoje faktické nahrávať na facebooky a podobne, tak absolútne nesledovali a nepočúvali váš pozmeňovák, lebo ja som si ho prečítal, ja som si ho pozrel a porovnal som si ho so súčasnými poplatkami, ktoré sú, a vlastne tie sú veľmi podobné tým poplatkom, ktoré sú v súčasnosti podľa toho starého režimu, len teraz vlastne nie sú podľa veku, ale podľa euronormy. Čiže v niektorých tých situáciách a výpočtoch sa tie poplatky zmenia. A keď bereme tých ľudí, že aké majú tie vozidlá, majú tie vozidlá tie klasické, octávie a fábie, pretože väčšina ľudí mimo Bratislavy chodí aj na starých vozidlách, tak tých sa tie poplatky, poplatky nejako nedotknú. A za druhé, mali by sme urobiť aj to, aby ten poplatok nebol opakovaný, pretože ak niekto dovezie vozidlo a raz poplatok zaplatí a potom ho predá, tak ten nový majiteľ ten poplatok musí zaplatiť znovu, čiže aj toto by sme mali zrušiť.
Galko, Ľubomír, poslanec NR SR (2018-02-08):
Ďakujem pekne. Upozorňujem kolegov, že máme výbor na kontrolu činnosti NBÚ, 12.45 hod., čiže je tam posunutie o pol hodiny. Ďakujem.
Kollár, Boris, poslanec NR SR (2018-05-09):
Pán Hrnko, už sme si zvykli, že jedine vám dávajú tieto nepríjemné veci, lebo druhí ostatní slušní vaši kolegovia by sa k takýmto veciam asi veľmi ťažko prepožičiavali. Pán Paška, vás si veľmi vážim, ste slušný človek a preto vám aj slušne odpoviem. Kto nás v politike sledujete už dva roky, tak to môžete si všimnúť, že ideme po veciach, predkladáme návrhy zákonov, nerobíme tunak šaškárne, netancujeme na hroboch žiadnych mŕtvych ľudí, robíme normálnu opozičnú politiku a nikdy sme neboli osobní. A akonáhle my sme vyslovili akurát žiadosti, teraz sa bavíme o tých transportéroch, že chceme, aby to bolo verejné, že veď čo je na tom, aby sa veci neutajovali, veď čo je na tom? Veď sa jedná o naše verejné peniaze. A my sme to tunak pod nejakým kepienkom ilegality, skryli sme to, zakryli, aby proste sme nevedeli sa k tomu dostať. Teraz aj na výbore pán Hrnko nejakú správu utajil. Proste ja si myslím, že toto je tak vážna vec, že keby to bolo otvorené, my by sme sa do toho vôbec nerýpali. Proste by to bolo transparentné a nás by ste nemali ako blchu v kožuchu, určite nie. A, pán Bernaťák, každá, sa nedivte, každá akcia vyvoláva reakciu. Dva roky vám to nevadilo, zrazu vám to vadí, lebo nám prekáža netransparentnosť pri tendri. Keby ste to otvorili, nemáme s tým problém, skutočne, my sme to jasne pomenovali. Nám vadí len to, že je to zakryté. To je všetko, že je to utajené a keď to vedeli robiť v iných krajinách, to isté, vedeli to robiť v neutajenom režime, tak tunák sa nebavíme o nejakom jadrovom, kozmickom a neviem akom výskume, ktoré nesmieme prezradiť nepriateľovi. Nie. To sú obyčajné štvorkolesové, osemkolesové vozidlá, kde nemusíme sa tuná hrať na to, že tunak sa o čo sa jedná. Každý vie, na internete si to môže nájsť, čo to vozidlo obsahuje, alebo čo dokáže. Takže to je všetko. Ďakujem pekne.
Ondruš, Branislav, poslanec NR SR (2010-10-20):
Ďakujem pekne, pán predsedajúci. Pán kolega Beblavý tu už asi nie je, ale teda rád by som upozornil, že Bundesrepublik Deutschland je v slovenčine Nemecká spolková republika aj v súčasnosti. A, pani poslankyňa Tkáčová, vy ste síce povedali, že pre vás je jediný štandard, ktorý uznávate, Zákonník práce, ale vzápätí ste argumentovali minimálnou mzdou. A musím vás upozorniť, že minimálna mzda nie je upravená v Zákonníku práce, ale v osobitnom zákone. A vo všeobecnosti opäť teda najmä na pána Beblavého. Vy sa usilujete navodiť dojem, že ak s vami nesúhlasíme, tak niečomu nerozumieme. A ja som už o tom tu hovoril. Ja, samozrejme, chápem, že vy to musíte robiť, lebo jednoducho chcete z nás urobiť ľudí, ktorí tomu nerozumejú, a preto majú iný názor. Ale nie je to tak. Ľudia ak s vami nesúhlasia, to neznamená, že veciam nerozumejú, jednoducho majú iný názor, aj keď chápem, že vám iné názory veľmi prekážajú a boli by ste najradšej, keby iné názory ako tie vaše neexistovali. A, pán kolega Dostál, jednoducho vždy my sa budeme zastávať zamestnancov a ich práv, ich postavenia a jednoducho práve preto sme sociálna demokracia. A skutočne musím povedať, že to je na úplne inú debatu, ale jednoducho zamestnanci nie sú vo vzťahu k zamestnávateľom bez týchto legislatívnych noriem vystavení do situácie, že by mohli jednať ako rovní s rovnými. Takže, bohužiaľ, pre vás, my tu vždy budeme sedieť tí, ktorí sa budeme zastávať zamestnancov, a budeme presadzovať také právne normy, ktoré budú určovať isté pravidlá hry, lebo zákony sú na to, aby určovali isté pravidlá hry a aby svojím spôsobom obmedzovali istú dobrovoľnosť, aby platili pre všetkých, nielen pre tých, ktorí si to vyberú.
P. Hrušovský, predseda NR SR: (2004-06-17):
Teraz dávam slovo pánovi predsedovi výboru pre financie, rozpočet a menu Pálovi Farkasovi, aby informoval Národnú radu o výsledku prerokúvania vládneho návrhu zákona v jeho gestorskom výbore, ako aj o odporúčaní postupu ďalšieho prerokúvania návrhu vlády. Nech sa páči, pán predseda.
Kiššová, Jana, poslankyňa NR SR (2019-03-27):
Ďakujem. Pripomínam členom hospodárskeho výboru, že dnešné zasadnutie bude o 12.50 v miestnosti č. 183. Ďakujem.
Hrnčiar, Andrej, podpredseda NR SR (2016-09-23):
(Reakcie z pléna.) Poprosím kľud v rokovacej sále, poprosím kľud, nevykrikujte tu. (Ďalšie reakcie z pléna.)
K. Sárközy, poslankyňa: (2008-09-17):
Pán poslanec Horváth, ja som nepovedala nič menej a nič viac, ja som povedala, že títo dvaja poslanci z tejto sály sú len oni dvaja, ktorí boli poslanci za Stranu demokratickej ľavice a Strana demokratickej ľavice bola vládnou stranou v prvej Dzurindovej vláde. A pretože to boli vládni poslanci toho času, pán poslanec Faič hlasoval za vládne návrhy zákonov. A to robil určite aj pán poslanec Robert Fico zo začiatku, ku koncu volebného obdobia nie preto, že miesto toho, aby chodil do parlamentu, zakladal stranu Smer. Takže na to upresnenie by som povedala len asi toľko. A táto Strana demokratickej ľavice sa potom pretransformovala a teraz už je súčasťou strany Smer. Takže sú veci, na ktoré netreba zabúdať. Oni boli poslanci, ktorí sedeli presne tam, kde teraz sedíte vy. A, pán poslanec Halecký, hovorili ste o tom, že je to malá skupina ľudí, že týka sa to asi tých 1 200 baníkov. No áno, možnože sa to týka 1 200 baníkov, ale aj to sa musí odniekadiaľ vykryť, keď tu je napísané, že nie je to finančne kryté. A druhá vec. Pán poslanec, pán kolega, koľkých lekárov by sa to asi týkalo, ktorí sú röntgenológovia alebo robili na tuberkulóznych oddeleniach, ktorí dostávali chorobu z povolania a museli odísť skôr, ako dosiahli dôchodkový vek. Takže ja som tú svoju otázku sformulovala takto. A myslím si, že môžete s tou druhou časťou súhlasiť, pretože vy ste tiež lekár. Ďakujem pekne.
Grendel, Gábor, podpredseda NR SR (2023-02-02):
Otváram všeobecnú rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť ústne. Pán poslanec Svrček opäť ako jediný. Končím možnosť prihlás... á, ešte pán poslanec Kočiš. Takže dvaja poslanci. Končím možnosť prihlásiť sa ústne do rozpravy. Nech sa páči, ako prvý vystúpi pán poslanec Svrček.